དེ་མིན་མདའ་རྩེ་དུས་ཆེན་སོགས་དུས་ཆེན་མང་པོ་ཡོད་ལ།ཡུལ་སྐོར་ཐོན་ལས་འཕེལ་རྒྱས་འགྲོ་བ་དང་བསྟུན་ནས་སྲིད་གཞུང་གིས་དུས་ཆེན་འགའ་ཆེད་དུ་དར་སྤེལ་བཏང་འདུག་པ་དཔེར་ན།ཨེར་སུག་བོད་པའི་སྐད་ནང་ལང་ཀང་པིས་ཞེས་པ་ནི་གཞི་བདག་ལ་བྱ་དེ་ཕོ་དམར་མཆོད་བྱེད་པའི་དུས་ཆེན་ཞིག་སྟེ་ད་ལྟར་ཧ་ཅང་སྐད་གྲགས་ཆེ།དུས་ཆེན་དེའི་དུས་ཚོད་ནི་ཟླ་བ་བརྒྱད་པ་དང་དགུ་པའི་ཡས་མས་ཙམ་རེད།ཉིན་དེར་གྲོང་མི་རྣམས་མཉམ་དུ་འཛོམས་རྗེས་སྲིད་པ་རྒན་པོས་མེ་ནང་དམར་པོར་བསྲེགས་པའི་རྡོ་དང་།མཁན་པའི་ལོ་མ་གཉིས་ལྷན་དུ་ཆུ་སྐྱོགས་གང་ནང་བཞག་སྟེ་ཁ་ནས་གསོལ་བ་འདེབས་ཀྱིན་ཆུའི་རླངས་པ་ཡིས་གྲ་སྒྲིག་བྱས་ཟིན་པའི་མཆོད་རྫས་རྣམས་གཙང་མར་བདུག་རྗེས།དུ་བ་འཕྱུར་བའི་མེའི་ཐོག་ལ་སྐོར་བ་གསུམ་བསྐོར།དེ་ནས་སོ་སོས་མཆོད་རྫས་ཁྱེར་ཏེ་གཞི་བདག་གི་ཕྱོགས་ལ་འགྲོ་འགོ་ཚུགས།དམར་མཆོད་བྱེད་སའི་རི་ལ་མ་སླེབ་གོང་།བུད་མེད་ཚོས་རི་སྐེད་ལ་སྒུག་པ་ལས་མཆོད་པ་འབུལ་སར་འགྲོ་མི་ཆོགདམར་མཆོད་བྱེད་ས་ལ་སླེབས་དུས་ཚང་མས་བསང་གཏོང་སའི་སྣོད་མདུན་དུ་བཞག་རྗེས་དེའི་ཐོག་ལ་ཤུག་པ་བསྣན་ཏེ་དུ་བ་སྔོ་ལྷོག་ལྷོག་འཕྱུར་བ་དང་སྦྲགས་དུང་བུས།དྲིལ་བུ་དཀྲོལ།དེ་ནས་ས་འོག་ས་སྟེང་ས་བླ་གསུམ་ལ་བདུད་རྩི་ཆང་གིས་མཆོད་པ་ཕུལ་ཏེ་ད་བར་དུ་ཐུགས་ཀྱིས་བཟུང་བའི་བཀའ་དྲིན་ཆེ་བ་དང་།མ་འོངས་པར་མུ་མཐུད་དེ་དཔུང་རོགས་མཛད་པའི་རེ་བ་ཞུས།ཆང་མཆོད་ཚར་རྗེས་བྱ་དཀར་པོ་བསད་དེ་བྱ་ཁྲག་རྡོ་ཐོག་ལ་བསྐུས།བྱ་སྤུ་ཁྲག་ཐོག་ལ་སྦྱར།བྱ་རྐང་དང་བྱ་སྒྲོ་སོགས་བྲ་བོའི་ཡོས་དང་བསྲེས་ཏེ་ཕྱོགས་བཞིའི་གཞི་བདག་དང་བཅས་པ་ལ་ཕུལ།དེ་ལྟར་དམར་མཆོད་བྱས་ཚར་རྗེས་བུད་མེད་ཚོ་དང་མཉམ་དུ་ཆང་འཐུང་།གླུ་ལེན།གར་འཁྲབ་སྟེ་རྟེན་འབྲེལ་བསྒྲིགས།